Kommunikasieprobleme is van die grootste struikelblokke in ’n huwelik. Gelukkig is dit ook van die maklikstes om te oorkom – dit vra bloot ’n bietjie meer begrip, en ’n klompie basiese vaardighede. En die wil om dit uit te voer.
Goeie begrip tussen twee mense kan met ’n tango vergelyk word, sê Elmari Craig en Anjenita Hugo in Sekssprokie, die misterie ontrafel. Eers moet ’n mens die ritme verstaan, en dan moet jy ’n aanvoeling ontwikkel vir jou maat se styl.
Die idee is om jou dansstyl so gou moontlik met jou maat s’n te sinchroniseer, sê hierdie skrywers. En jou maat moet dieselfde doen. Hoe beter die paartjie hulle styl en bewegings kommunikeer en by mekaar inval, hoe makliker kan hulle die dans stuur en die ritme daarvan beïnvloed.
Die feit dat huwelike in ’n gebroke wêreld afspeel, en boonop tussen twee gebroke mense wat nie altyd goed is met die dinge wat hulle sê nie, het tot gevolg dat kommunikasie in die huwelik altyd die potensiaal het om ’n groot struikelblok te wees.
“Hierdie onsekerheid laat selfs daardie man wat uiterlik lyk asof hy ál die selfvertroue in die wêreld het, vrees vir die oomblik dat hy ontmasker sal word vir wie hy werklik is – of ten minste vir wie hy glo hy is. Dit is hierdie onsekerheid in ’n man wat maak dat hy heeltyd bang is hy doen iets verkeerd. Of dat hy ‘uitgevang’ sal word.
Wanneer sy vrou se “ons moet praat” impliseer dat hy oor emosies moet praat, is die uitdaging boonop soveel groter. Veral vir daardie man wat dit moeilik vind om sy emosies te beskryf. As hy skielik aangesê word om dit te doen, kan dit hom bedreig. En laat vrees dat die eise van hierdie verhouding eintlik bó sy vuurmaakplek is.